Észak-Korea - Iránytű - NagyUtazás.hu Utazási Portál
NagyUtazás >Iránytű >Ázsia >Észak-Korea
Hivatalos név: Koreai Népi Demokratikus Köztársaság Időzóna: GMT+08:00
Anyanyelven: Choson Minchu-Chui Inmin Konghwa-Guk Autójelzés: -
Államforma: népköztársaság	 Pénznem: észak-koreai won (KPW)
Főváros: Phenjan Elektromosság: -
Képgaléria - Tongdosa (Wolf György - Útifotó 2000 Pályázat)
Phjongjang (Phenjan).
Ország előhívó: 850
Lakosság: 23 054 000 fő
Népsűrűség: 191.30 fő/km2
Nyelvek: koreai, orosz, kínai.
Népcsoportok: koreai.
Terület: 120 538.00 km2
Nagyobb települések: Phjongjang (Phenjan) 2 000 000, Hamhung 670 000, Cshongdzsin 530 000, Szinidzsu 330 000, Keszong 310 000, Andzsu 205 000.
Legmagasabb pontok: Pektu 2744 m.
Főbb folyók: Amnok (Yalu Jiang), Tedong, Tuman.
Főbb tavak: Csangdzsini-víztároló.
Északi részén magas hegységek és vulkáni hegyekkel borított fennsík terül el, délebbre a kelet-koreai hegyvidék vonulataitól nyugatra halomvidék húzódik, amely a Sárga-tenger partvidékén alacsony dombokkal övezett medencék sorozatára bomlik.
Egy főre jutó GNP: 943 USD
Káprázatos szállodát épít Észak-Korea
Hamarosan megnyithatja kapuit Észak-Koreában az a 105 emelet magas, piramis alakú szálloda, amelynek munkálatai még az 1980-as években kezdődtek meg a kelet-ázsiai ország fővárosában, írja az mno.hu.A phenjani Rjudzsong hotel "néhány részét feltehetőleg" 2013 közepén nyitják meg az első vendégek előtt - mondta egy szöuli sajtótájékoztatón Reto Wittwer, a Kempinski AG nemzetközi luxusszállodalánc vezérigazgatója. A német cég fogja üzemeltetni a szállodát, amely üzletekkel, irodákkal, báltermekkel, éttermekkel és 150 szobával nyitja meg kapuit.A lakatlan óriás már jó ideje a külvilág csodálatának, egyszersmind gúnyának tárgyát képezi, kínos mementóként szolgálva az észak-koreai vezetőség számára. A hotelt az 1980-as években kezdték építeni, ám pénzhiány miatt a következő évtizedben már le is álltak a munkálatokkal, majd az épület külső részét 2009-től folytatták.Az elmúlt években számtalanszor felröppent a hír, miszerint a szállodán már csak az utolsó simításokat végzik. Idén szeptemberben egy pekingi utazási iroda engedélyt kapott arra, hogy bepillantson a hotelbe és fényképeket tegyen közzé annak üres betoncsarnokáról.Wittwer néhány évvel ezelőtt látott először egy fényképet az épületóriásról, és már akkor úgy vélte, hogy a szálloda egyszer még rengeteg pénzt hozhat a konyhára. A vezérigazgató szerint jelenleg a kairói székhelyű Orascom Telecom nevű mobiltelefon-szolgáltató finanszírozza a munkálatokat. A vállalat 2008-ban épített ki mobilhálózatot Észak-Koreában.
Csillogó csontváz: nyílik az észak-koreai szellemhotel
Két hónap múlva - huszonhárom évvel a tervezett megnyitó után - várhatóan átadják az észak-koreai főváros ikonikus felhőkarcoló-szörnyetegét, a hírhedt Rjugjong szállodát. A másfél évtizeden át lepusztult betoncsontvázként Phenjan fölé magasodó piramist tavaly nyárra csillogó üvegrakétává varázsolta egy egyiptomi cég, de még mindig nem tudni, mit rejt a háromezer szobás monstrum.Az emberiség legrosszabb épületének, pokoli toronynak, fantomhotelnek is nevezték már a kommunista Észak-Korea egyik leglátványosabb kudarcát, az ország fővárosában álló hatalmas Rjugjong szállodát. A befejezetlen csontvázként Phenjan fölé magasodó, nevében koreaiul a fűzfák városát jelentő monstrum másfél évtizeden át hirdette fennen az észak-koreai rendszer gazdasági kudarcát: építésének kezdetén azt ígérték, két év alatt kész lesz Ázsia legmagasabb tornya, hogy aztán a kitűzött határidő után három évvel, 1992-ben teljesen leálljon minden. Az elhanyagolt, lepusztult betonpiramis több mint másfél évtizedig, egészen 2008-ig kínos emlékként éktelenkedett Phenjan látképében, míg végül egy egyiptomi cég busás szerződésekért vállalta, hogy befejezi.A gazdasági válsággal küzdő, diktátorának halála után hatalma átmentésére koncentráló kommunista rezsim a jelek szerint tavasszal végre eltünteti múltjának ezt az égbekiáltó szégyenfoltját - derül ki a Yonhap dél-koreai hírügynökség tudósításából. Az ügynökség egy meg nem nevezett észak-koreai forrásra hivatkozva azt írta, áprilisban - csak részlegesen - megnyitják és szolgálatba állítják az elkészült szállodát. A hír felélesztette a régi találgatásokat arról, mihez kezd a világtól teljesen elszigetelt, turistákat szinte egyáltalán nem fogadó ország egy ilyen óriási hotellel.Versengésből születettAmikor 1987-ben építeni kezdték, a Rjugjong szálloda még nem tűnt megvalósíthatatlannak. Észak-Korea gazdasága a Szovjetunió támogatásával működőképesnek látszott, és a kommunista rezsim is megengedhetett magának egy-egy grandiózus projektet. A rakéta alakú felhőkarcolót állítólag a hidegháborús versengés szülte, a kommunista Észak-Korea ezzel akarta bizonyítani, hogy képes magasabb épületet építeni, mint a kapitalista Dél-Korea. Egyes források szerint az 1986-ban egy dél-koreai cég által felépített, 226 méter magas szingapúri Westin Stamford Hotel (a világ akkori legmagasabb szállodaépülete), mások szerint az 1988-as szöuli olimpiára felhúzott 228 méteres, 63 emeletes Trade Tower (az akkori Ázsia legmagasabb épülete) szította fel a versenyszellemet az északiakban.Az építkezés az elején gyorsan haladt, a szinte kizárólag betonból készített váz az épület teljes tervezett magasságában, 330 méteren és 105 emelet magasan elkészült. A Szovjetunió összeomlása után azonban elapadtak a források és a nyersanyagok, Észak-Korea gazdasága ráadásul hatalmas válságba került. Miután a rezsimnek elfogyott a pénze, az építkezés leállt, és később többszöri próbálkozás ellenére sem sikerült újraindítani - egészen 2008-ig.Jobb lett volna lerombolniA félbehagyott épületről gyorsan kínos legendák kaptak szárnyra. "A hotel mindenkinek izgatja a fantáziáját" - mondta a BBC-nek még 2009-ben a brit Simon Cockerell, a kevés idegenforgalmi cég egyikének a vezetője, amely turistákat vihet az észak-koreai fővárosba. "Bár meglátogatni nem lehet, rengeteg pletyka kering róla a városban" - nyilatkozta. A nyolcvanas évek végén készült észak-koreai bélyegek például már kész állapotban mutatták a hotelt, nem sokkal később azonban a félbemaradt építkezés annyira kínossá vált, hogy még a Phenjanról készült látképekről is kiretusálták az egyébként szinte az egész városból látható épületet.Az egyik történet szerint 2005-ben majdnem sikerült Észak-Koreának megállapodnia egy dél-koreai csoporttal, hogy segítsen befejezni az épületet, de a százfős mérnökdelegáció a torony meglátogatása után mégsem vállalta a munkát. "Úgy nézett ki, mint egy nagy cementhegy, látványosan rajta hagyta a nyomát az elmúlt húsz év, ez alatt az idő alatt hozzá sem nyúltak" - mondta a Washington Postnak Park Kil-sang, aki összekötő volt a tárgyalásokon. "Arra jutottunk, hogy jobb lenne az egész épületet lerombolni, és egy új hotelt építeni a semmiből" - mesélte a lapnak.Egy legenda szerint a hatalmas épület vázának építői olyan silány munkát végeztek, hogy a liftaknák olyan görbék lettek, hogy egyetlen felvonó sem tudna végigmenni rajtuk. Az épület befejezését 2008-ban elvállaló egyiptomi telekommunikációs cég, az Orascom 2009-ben azt közölte, nem találkozott ilyen problémával. Khaled Bichara, a projekt vezetője a BBC-nek azt mondta, a néhány tucat egyiptomi mérnök és a mintegy kétezer koreai munkás részvételével folyó munkálatok "jól haladnak", és "semmi nem okoz túl nagy problémát nekik".A nagy évfordulóra készülBár a dél-koreai Yonhap hírügynökség beszámolója nem határozza meg pontosan, mikor adják át a hotelt, azt már a munka újrakezdése óta tudni lehet, hogy az épületet szeretnék 2012 áprilisában felavatni. Április 15-e ugyanis hatalmas ünnep lesz a kommunista Észak-Koreában, ekkor lesz az "Örökös Elnökként" és "Nagy Vezérként" tisztelt országalapító, az 1994-ben elhunyt Kim Ir Szen születésének századik évfordulója. A diktátor fia, Kim Dzsong Il tavaly decemberben hunyt el, unokája, Kim Dzsong Un pedig jelenleg épp hatalma megszilárdításán dolgozik. Kim Ir Szent Észak-Koreában most is hatalmas személyi kultusz övezi, a nagy évfordulóra egész évben ünnepségeket és megemlékezéseket terveznek az egyébként mindenben szűkölködő országban.Ez megmagyarázza az egyiptomi cég sietségét is, ami egyébként ironikusnak tűnhet, hiszen az eredeti átadáshoz képest 23 éves késésben van a projekt. Ha valóban átadják, az épületet a rezsim minden bizonnyal felhasználja saját erejének demonstrálására, és az új - a helyi sajtóban csak briliáns melléknévvel illetett - vezető, a 29 éves Kim Dzsong Un dicsőítésére is. Pedig - mint azt a külföldi elemzők gyakran megjegyzik - a kudarcba fulladt építkezés befejezése egyáltalán nem a rendszer erejének köszönhető. Az egyiptomi Orascom sem önzetlenségből szállt be az építkezésbe, cserébe kizárólagos jogokat kap a világtól elzárt állam első mobiltelefon-hálózatának kiépítésére. Az egyiptomi cég egyik átjátszóállomása éppen a felhőkarcoló csúcsán kap majd helyet. Hogy mekkora üzletet csinálhat az Orascom Észak-Koreában, az még nem egyértelmű, az országban ugyanis csak a legfelső pártelit juthat mobilhoz, a nem ellenőrzött telefonhasználatot pedig háborús bűnnek tekintik.Mihez kezdenének háromezer hotelszobával?A hotel átadásának közeledtével jogos a kérdés, mégis mire használnak majd egy ekkora szállodát. A Washington Post egyik blogja szerint a hotel jelenthet egyfajta minimális nyitást a külvilág felé, és még csak nem is lenne a lazuló elzárkózás egyedüli jele. A közelmúltban Észak-Korea ugyanis szerződést kötött az amerikai AP hírügynökséggel, hogy tudósíthasson az ország területéről; ez korábban elképzelhetetlen volt. De valószínű, hogy a gigantikus épület az óvatos nyitások után sem fogja turisták özönét fogadni, még csak nem is lesz teljes egészében szálloda, és mind a háromezer szobáját sem veszik majd használatba.Az már az építkezés során feltűnő volt, hogy az egyiptomi cég először a betonmonstrum beburkolását végezte el, és azt állította, csak az üveg- és fémburkolat befejezése után tud hozzálátni a belső terek befejezéséhez. Ennek következtében a hatalmas, eddig otrombának tűnő épület kívülről valóban elegáns és csillogó arcot kapott, de elképzelhető, hogy belülről ugyanaz a jórészt üres betonszörnyeteg marad, amely eddig elcsúfította a főváros látképét. Arról ugyanis alig van információ, hogy az egyiptomi távközlési óriás milyen munkát végez az épület belsejében a külső burkolás után.Az épület belső tere 360 ezer négyzetméter, ezt aligha lehet szállodaként kihasználni egy olyan országban, amelyben a helyiek egyáltalán nem tudják megfizetni az ilyen luxust, a külföldiek jelentős részét pedig a rezsim nem engedi be. Észak-Koreába jelenleg csak korlátozott számban, meghatározott utazási ügynökségek szervezésével lehet ellátogatni, és egy négynapos túra több mint ezer euróba kerül. Ebben benne van a teljes ellátás és szállás, valamint a kísérők biztosítása is. Nélkülük sehová sem lehet menni, és amúgy sem lehet szabadon felfedezni az országot.Bár a nyolcvanas években készült tervek még az egész Rjugjongot szállodának szánták, amelyben öt étterem, bowlingpályák, nightclubok, kaszinók, japán bárok is helyet kaptak volna, a később módosított tervek már irodákat, lakásokat is tartalmaztak. A Washington Post szerint az áprilisi részleges megnyitás után a 105 emeletes épület részben irodaházként működik majd, és az utazási irodák szerint valószínűleg turistákat is fogadhat. A phenjani utakat szervező Simon Cockerell ugyanis azt mondta, a széles körben terjedő pletykák szerint a 330 méter magas épület alsó emeletein lesznek hotelszobák, a legtetején pedig egy étterem kap helyet. A rengeteg középső szint az üvegburkolat alatt viszont éppolyan üres marad, mint betoncsontváz korában.
Idegenforgalom Észak-Koreában
Észak-Korea helyrállítja az országba irányuló dél-koreai idegenforgalmat. Az észak-koreai vezető Kim Jong Il és a dél-koreai Hyundai Group vezetőjének Hyun Jung-eun találkozóját követő turisztikai megállapodással kezdetét vehetik a családegyesítések és az idegenforgalom egy az ország délekelti részén található enklávé területén. A lépés oldhatja a két ország közötti feszültséget, és állandó bevételt jelenthet az elszegényedett Észak-Koreának.A lépés hosszú távú sikerét illetve a két ország közötti viszony megjavítását illetően Lee Myung-bak dél-koreai elnök kétségeit fejezte ki. "Hogyan is beszélhetünk megbékélésről és együttműködésről, miközben fegyverek millióit irányítjuk egymásra?" - vetette fel az elnök. (eTurboNews)
Utazás a kommunizmus szigetére
Augusztusban harminc magánszemély vehetett részt a Koreai Barátság Egyesület által szervezett rendhagyó észak-koreai látogatáson, írja a Magyar Hírlap.A kommunista országba csak ritkán léphetnek külföldiek, különösen ilyen "nagy számban". Észak-Koreába magánszemélyek a Koreai Barátság Egyesület közreműködésével utazhatnak. A spanyol székhelyű szervezet szoros kapcsolatot ápol a délkelet-ázsiai ország vezetésével. Kéthavonta harmincfős csoportokat szerveznek, tagjai a világ bármely tájáról érkezve másfél hetet tölthetnek a kommunista államban. Észak-Korea jelenleg nem fogad dél-koreai, amerikai és japán állampolgárokat, a vízumegyezmények hiányára hivatkozva. Nem vehetnek részt a kiránduláson filmesek és újságírók sem. Az egyesület által kért félmillió forintos ár tartalmaz egy egy éjszakára szóló szállodai díjat Pekingben, a phenjani közlekedés díját, valamint tizenegy napi szobaárat egy háromcsillagos hotelben Észak-Koreában teljes ellátással és múzeumbelépőkkel. A kínai és az észak-koreai főváros közötti repülőút száztízezer forintos díját és a vízumköltséget az utasnak külön kell megtéríteni. A látogatókra a népköztársaság szigorú szabályai vonatkoznak: tilos bevinni videokamerát, növényeket, állatokat, fegyvereket, propagandanyomtatványt, rádiót, mobiltelefont, vagy egyéb, vezeték nélküli kommunikációs eszközt.